text: Pige overfaldet i Fredericia
  15 september 2010 kl. 06.59
  To drenge truede i går aftes en pige med en kniv, da hun kom kørende ad Øster Voldgade i Fredericia.
  En 19-årig pige blev i går kl. 21.30 truet af to drenge til at udlevere sine penge.
  - De to drenge hoppede ud foran pigen, da hun passerede krydset ved Danmarksgade. Men da pigen ikke havde nogen penge at give drengene, begyndte de selv at rode hendes lommer igennem, siger vicepolitikommissær Mogens Damgaard fra Fredericia Politi.
  I lommerne var der dog heller ikke noget at komme efter, og drengene stak herefter af.
  De to drenge beskrives som 15-16 år, ca. 170-175 cm høje og de bar ved overfaldet mørkt tøj.
  Politiet i Fredericia vil gerne i kontakt med eventuelle vidner på tlf. 1-1-4.
  